[pic] | KOMISIJA EVROPSKIH SKUPNOSTI |

Bruselj, 12.7.2007

COM(2007) 415 konč.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji

(predložila Komisija)

OBRAZLOŽITVENI MEMORANDUM

Medistitucionalni sporazum z dne 17. maja 2006[1] omogoča uporabo sredstev Evropskega sklada za prilagoditev globalizaciji (ESPG) na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira. Pravila o upravičenosti do prispevkov iz Sklada določa Uredba (ES) št. 1927/2006[2] Evropskega parlamenta in Sveta.

Službe Komisije so podrobno proučile dve vlogi, ki ju je predložila Francija, v skladu z Uredbo (ES) št. 1927/2006 in zlasti členi 2, 3, 4, 5 in 6 Uredbe.

Povzetek najpomembnejših elementov ocene:

Zadeva ESPG/2007/01/FR/Peugeot SA

1. Vlogo so francoski organi predložili Komisiji 9. marca 2007. Temelji na posebnih merilih za pomoč člena 2(a) Uredbe (ES) št. 1927/2006 in je bila predložena v roku 10 tednov, ki ga določa člen 5 Uredbe.

2. Vloga prikazuje, da je v štirimesečnem referenčnem obdobju (od 1. septembra 2006 do 31. decembra 2006) presežnih postalo skupaj 1 345 delavcev v 18 različnih podjetjih, zaposlenih na 38 različnih lokacijah v enajstih francoskih regijah v industriji, ki dobavlja avtomobilske dele za Peugeot SA (PSA). Vendar pa vloga predlaga pomoč, sofinancirano iz ESPG, le za 267 presežnih delavcev enega od teh dobaviteljev, Ateliers de Thomé Génot iz Nouzonvilla (Département des Ardennes), ki je šlo v likvidacijo in ne more več zagotavljati učinkovite pomoči svojim delavcem.

3. Analiza povezav med presežnimi delavci in velikimi strukturnimi spremembami v svetovnih trgovinskih tokovih temelji na naslednjih informacijah. V obdobju 2001–2005 se je letna svetovna proizvodnja avtomobilov povečala za 14 %, z 58,3 milijona na 66,5 milijona enot, medtem ko je povečanje proizvodnje v EU znašalo le 5 %. Pri deležih na svetovnem avtomobilskem trgu se je tržni delež Azije povečal za 8 točk, s 30,7 % v letu 2001 na 38,8 % v letu 2005, delež ameriške celine se je zmanjšal za 1,7 točke, s 30,7 % v letu 2001 na 29,0 % v letu 2005, delež EU-27 pa se je zmanjšal za 3,7 točke, s 33,7 % v letu 2001 na 29,9 % v letu 2005. Hkrati so korejski in japonski proizvajalci povečali svojo konkurenčnost na evropskem trgu. Število avtomobilov, izdelanih na Japonskem in v Koreji ter uvoženih v EU, se je v obdobju med letoma 2001 in 2005 povečalo za 27 %. Ta večji uvoz je večinoma konkuriral s proizvodnjo manjših avtomobilov v EU.

4. Povečan uvoz v EU potrjujejo statistični podatki, ki so na voljo Komisiji. V letu 2002 je uvoz v EU avtomobilov, izdelanih zunaj EU, pomenil 9,3 % prodaje avtomobilov v EU. V letu 2006 je ta delež narasel na 13,9 %. Ta pojav je potrjen za nižji tržni segment, pri katerem je delež uvoza v EU avtomobilov, izdelanih zunaj EU, v celotni prodaji avtomobilov v EU znašal 5,2 % v letu 2002 in 9,2 % v letu 2006.

Čeprav se je število novih registracij v nižjih segmentih trga med letoma 2002 in 2006 rahlo zmanjšalo, pa se je število novih registracij uvoženih avtomobilov v teh segmentih povečalo za okoli 70 %.

5. Ker je proizvodnja avtomobilov PSA večinoma skoncentrirana v teh nižjih segmentih, Francija trdi, da so te spremembe v svetovnih trgovinskih tokovih vplivale na tega proizvajalca in privedle do hudih gospodarskih motenj. Učinek povečanega uvoza majhnih avtomobilov, zlasti iz Azije, ter večja konkurenca na svetovnih trgih sta v določenem obsegu prispevala k zmanjšanju obsega proizvodnje PSA (skupno število izdelanih avtomobilov in lahkih večnamenskih vozil) v Franciji za 14,3 % v letu 2006. To v PSA ni povzročilo velikega števila presežnih delavcev, vendar pa je privedlo do izgube več tisoč delovnih mest, ki so jih pred tem zapolnjevali začasni ali pogodbeni delavci. Vendar pa sta v družbah, ki PSA dobavljajo sestavne dele, zmanjšanje dejavnosti in pritisk na cene sestavnih delov privedla do tega, da je veliko delavcev postalo presežnih, in ti so vzrok te vloge.

6. Kar zadeva izpolnjevanje meril iz člena 6 Uredbe (ES) št. 1927/2006 je Francija med drugim potrdila, da finančni prispevek ESPG ne nadomešča ukrepov, ki jih morajo po nacionalni zakonodaji ali kolektivnih pogodbah izvajati podjetja. Francija je navedla, da v primeru, če je podjetje predmet sodne likvidacije, kot je v primeru Ateliers de Thomé Génot , podjetju ni več treba oblikovati ukrepov za ponovno zaposlovanje („mesures de reclassement“). V Franciji nacionalni ali lokalni organi niso na noben način pravno ali drugače zavezani, da posredujejo pri stroških ukrepov za ponovno zaposlovanje. Po navedbah francoskih organov se zdi posredovanje države v korist presežnih delavcev podjetja, ki je predmet sodne likvidacije, neizbežno. Pomoč ESPG dopolnjuje finančna prizadevanja Francije. Francija je potrdila, da predvideni ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev. Francija je potrdila, da ukrepi, financirani iz ESPG, ne bodo dobili pomoči iz drugih finančnih instrumentov Skupnosti.

Zaradi zgoraj navedenih razlogov se predlaga, da se sprejme vloga ESPG/2007/01/FR/PSA, ki jo je predložila Francija v zvezi s presežnimi delavci pri dobaviteljih podjetja Peugeot SA, ker so bili zagotovljeni dokazi, da so ti presežni delavci posledica velikih strukturnih sprememb v svetovnih trgovinskih tokovih, ki so privedle do hudih gospodarskih motenj, kar v primeru Ateliers de Thomé Génot, podjetja, za delavce katerega se išče pomoč, vpliva na lokalno gospodarstvo. Predlagan je bil usklajen sveženj prilagojenih storitev v znesku 5 116 500 EUR, od česar zaprošeni prispevek ESPG znaša 2 558 250 EUR.

Zadeva ESPG/2007/02/FR/Renault SA

1. Vlogo so francoski organi predložili Komisiji 23. marca 2007. Temelji na posebnih merilih za pomoč člena 2(a) Uredbe (ES) št. 1927/2006 in je bila predložena v roku 10 tednov, ki ga določa člen 5 Uredbe.

2. Glede na podrobne podatke, ki so jih predložili francoski organi, je v štirimesečnem referenčnem obdobju med 1. decembrom 2006 in 31. marcem 2007 med 10 različnimi dobavitelji podjetja Renault SA postalo presežnih 1 057 delavcev. Za podporo ESPG se prosi le za 628 delavcev podjetja Cadence Innovation , ki ima proizvodne obrate v krajih Burhaupt-le-Haut (Alsace), Vernon (Haute Normandie), Noeux-les-Mines (Nord-Pas-de-Calais) in Pouancé (Pays de la Loire). Podjetje se zapira po sodnem nalogu in tako ne more več zagotavljati učinkovite podpore svojim delavcem.

3. Analiza povezav med presežnimi delavci in velikimi strukturnimi spremembami v svetovnih trgovinskih tokovih temelji na naslednjih informacijah. V obdobju 2001–2005 se je letna svetovna proizvodnja avtomobilov povečala za 14 %, z 58,3 milijona na 66,5 milijona enot, medtem ko je povečanje proizvodnje v EU znašalo le 5 %. Pri deležih na svetovnem avtomobilskem trgu se je tržni delež Azije povečal za 8 točk, s 30,7 % v letu 2001 na 38,8 % v letu 2005, delež ameriške celine se je zmanjšal za 1,7 točke, s 30,7 % v letu 2001 na 29,0 % v letu 2005, delež EU-27 pa se je zmanjšal za 3,7 točke, s 33,7 % v letu 2001 na 29,9 % v letu 2005. Hkrati so korejski in japonski proizvajalci povečali svojo konkurenčnost na evropskem trgu. Število avtomobilov, izdelanih na Japonskem in v Koreji ter uvoženih v EU, se je v obdobju med letoma 2001 in 2005 povečalo za 27 %. Ta večji uvoz je večinoma konkuriral s proizvodnjo manjših avtomobilov v EU.

4. Povečan uvoz v EU potrjujejo statistični podatki, ki so na voljo Komisiji. V letu 2002 je uvoz v EU avtomobilov, izdelanih zunaj EU, pomenil 9,3 % prodaje avtomobilov v EU. V letu 2006 je ta delež narasel na 13,9 %. Ta pojav je potrjen za nižji tržni segment, pri katerem je delež uvoza v EU avtomobilov, izdelanih zunaj EU, v celotni prodaji avtomobilov v EU znašal 5,2 % v letu 2002 in 9,2 % v letu 2006.

Čeprav se je število novih registracij v nižjih segmentih trga med letoma 2002 in 2006 rahlo zmanjšalo, pa se je število novih registracij uvoženih avtomobilov v teh segmentih povečalo za okoli 70 %.

5. Ker je proizvodnja avtomobilov RSA večinoma skoncentrirana v teh nižjih segmentih, Francija trdi, da so te spremembe v svetovnih trgovinskih tokovih vplivale na tega proizvajalca in privedle do hudih gospodarskih motenj. Učinek povečanega uvoza majhnih avtomobilov, zlasti iz Azije, ter večja konkurenca na svetovnih trgih sta v določenem obsegu prispevala k zmanjšanju obsega proizvodnje RSA (število izdelanih osebnih avtomobilov) v Franciji za 3,8 % v letu 2005 in 14,7 % v letu 2006. To v RSA ni povzročilo velikega števila presežnih delavcev, vendar pa je privedlo do izgube več tisoč delovnih mest, ki so jih pred tem zapolnjevali začasni ali pogodbeni delavci. Vendar pa sta v družbah, ki RSA dobavljajo sestavne dele, zmanjšanje dejavnosti in pritisk na cene sestavnih delov privedla do tega, da je veliko delavcev postalo presežnih, in ti so vzrok te vloge.

6. Kar zadeva izpolnjevanje meril iz člena 6 Uredbe (ES) št. 1927/2006 je Francija med drugim potrdila, da finančni prispevek ESPG ne nadomešča ukrepov, ki jih morajo po nacionalni zakonodaji ali kolektivnih pogodbah izvajati podjetja. V zadevnem primeru podjetja „Cadence Innovation“, ki se zapira po sodnem nalogu, je Francija navedla, da v takem primeru podjetju ni več treba oblikovati ukrepov za ponovno zaposlovanje („mesures de reclassement“). V Franciji nacionalni ali lokalni organi niso na noben način pravno ali drugače zavezani, da posredujejo pri stroških ukrepov za ponovno zaposlovanje. Po navedbah francoskih organov se zdi posredovanje države v korist presežnih delavcev podjetja, ki je predmet sodne likvidacije, neizbežno. Pomoč ESPG dopolnjuje finančna prizadevanja Francije. Francija je potrdila, da predvideni ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev. Francija je potrdila, da ukrepi, financirani iz ESPG, ne bodo dobili pomoči iz drugih finančnih instrumentov Skupnosti.

Zaradi zgoraj navedenih razlogov se predlaga, da se sprejme vloga ESPG/2007/02/FR/Renault, ki jo je predložila Francija v zvezi s presežnimi delavci pri dobaviteljih podjetja Renault Société Anonyme (RSA), ker so bili zagotovljeni dokazi, da so ti presežni delavci posledica velikih strukturnih sprememb v svetovnih trgovinskih tokovih, ki so privedle do hudih gospodarskih motenj, kar v primeru Cadence Innovation, podjetja, za delavce katerega se išče pomoč, vpliva na lokalno gospodarstvo. Predlagan je bil usklajen sveženj prilagojenih storitev v znesku 2 516 060 EUR, od česar zaprošeni prispevek ESPG znaša 1 258 030 EUR.

Financiranje

Skupni letni proračun, ki je na voljo Evropskemu skladu za prilagoditev globalizaciji, znaša 500 milijonov EUR. V letu 2007 za prejšnje vloge ni bilo namenjenih še nobenih sredstev, zato je na voljo še celoten znesek.

Dodelitev sredstev, ki jo predlaga Komisija v okviru Sklada, temelji na podatkih, ki jih je predložila prosilka.

Na podlagi dveh vlog za podporo iz Sklada, ki ju je predložila Francija in ki navajata, da je bila avtomobilska industrija prizadeta zaradi presežnih delavcev pri dobaviteljih podjetja Peugeot SA (PSA) in dobaviteljih podjetja Renault SA (RSA), vključno z dvema stečajema, skupna ocena usklajenih svežnjev prilagojenih storitev, predvidenih za financiranje, znaša:

Prilagojene storitve, predvidene za financiranje (v EUR) |

Francija: PSA 01/2007 | 2 558 250 |

Francija: RSA 02/2007 | 1 258 030 |

Skupaj | 3 816 280 |

Po proučitvi teh vlog[3] in ob upoštevanju največjega možnega zneska donacije iz Sklada, določenega v skladu s členom 10 Uredbe (ES) št. 1927/2006, pa tudi možnosti za prerazporeditev proračunskih sredstev, Komisija predlaga uporabo Evropskega sklada za prilagoditev globalizaciji v skupnem znesku 3 816 280 EUR, ki se dodeli v okviru razdelka 1a finančnega okvira 2007–2013.

Zaprošeni znesek podpore bo več kot 25 % letnega največjega zneska, namenjenega Evropskemu skladu za prilagoditev globalizaciji, pustil na voljo za dodelitve v zadnjih štirih mesecih leta, kot določa člen 12(6) Uredbe (ES) št. 1927/2006.

Komisija bo predstavila zahtevek prerazporeditve za vnos posebne odobritve za prevzem obveznosti in odobritve plačil v proračun za leto 2007, kot zahteva točka 28 Medistitucionalnega sporazuma z dne 17. maja 2006.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[4] in zlasti točke 28 Sporazuma,

ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[5] in zlasti člena 12(5) Uredbe,

ob upoštevanju predloga Komisije[6],

ob upoštevanju naslednjega:

(1) Evropska unija je ustanovila Evropski sklad za prilagoditev globalizaciji („Sklad“) za dodatno pomoč presežnim delavcem, ki so jih prizadele posledice velikih strukturnih sprememb v svetovnih trgovinskih tokovih, in za pomoč tem delavcem pri njihovem ponovnem vključevanju na trg dela.

(2) Medinstitucionalni sporazum z dne 17. maja 2006 omogoča uporabo Sklada do letne zgornje meje v višini 500 milijonov EUR.

(3) V marcu 2007 je Francija predložila vlogo za uporabo sredstev Sklada v zvezi z dvema primeroma presežnih delavcev v avtomobilskem sektorju, natančneje, dobaviteljev podjetij Peugeot SA in Renault SA. Komisija meni, da obe vlogi izpolnjujeta merila za pomoč in druge zahteve iz Uredbe (ES) št. 1927/2006.

(4) Zato je treba omogočiti, da se uporabi predlagani znesek 3 816 280 EUR, določen v skladu s členom 10 Uredbe (ES) št. 1927/2006 –

SKLENILA:

Člen 1

Za splošni proračun Evropske unije za proračunsko leto 2007 se uporabijo sredstva Evropskega sklada za prilagoditev globalizaciji, da se zagotovi vsota 3 816 280 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije .

V Bruslju,

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] Sporočilo Komisiji o vlogi za uporabo sredstev Evropskega sklada za prilagoditev globalizaciji, ki jo je predložila Francija v zadevi Peugeot (SEC(2007) 882) in Sporočilo Komisiji o vlogi za uporabo sredstev Evropskega sklada za prilagoditev globalizaciji, ki jo je predložila Francija v zadevi Renault (SEC(2007) 881), ki opisujeta, kako je Komisija analizirala vloge.

[4] UL C 139, 14.6.2006, str. 1.

[5] UL L 406, 30.12.2006, str. 1.

[6] UL C […], […], str.[…].